Til: Larvik kommune

 Plan- og byggesak

 E-postadresse: postmottak@larvik.kommune.no

**UTBYGGING AV GRANDKVARTALET (GK)**

*Krav til utbygger før igangsettingstillatelse gis:*

*Kommunen må stille følgende krav:*

«Tiltakshaver må ved hjelp av uavhengig tredjepart foreta en tilstandsvurdering av samtlige bygninger i nabokvartaler for å dokumentere skader, sprekker etc. på bygningene forut for oppstart av grunnarbeidene. Med tanke på pelearbeider og omfattende grave- og spuntarbeider som man regner med vil bli nødvendige tiltak under grunnarbeidene, må tiltakshaver montere rystelsesmålere på de samme bygningene innenfor nevnte kvartaler.

I forbindelse med utgravingen og senere drenering rundt den nye bygningsmassen i GK må man også regne med at grunnvannstanden i området rundt GK, vil bli senket med påfølgende setningen av grunnen under bygninger i nabokvartaler. Etter det vi kjenner til, er bygninger i nabokvartaler fundamentert på leirgrunn med sålefundamenter, delvis søylefundamenter og er ikke fundamentert med peler, slik at setninger, og da spesielt skjevsetninger på bygninger i med følgeskader på bygningene, kan påregnes.

På bygningene Prinsegata 11, 13 og 14 og Prinsegata 17 og Prinsegata 19 monteres fastmerker som nivelleres inn. Etter utførte grunnarbeider skal tiltakshaver ved uavhengig tredjepart foreta en ny tilstandsvurdering for å undersøke om det har oppstått skader på bygningene innenfor omtalte kvartaler. 2 år etter avsluttet utbygging foretas en uavhengig kontroll av nivellementene av de samme monterte fastmerkene for å kontrollere om det har oppstått setninger på bygninger i nabokvartaler. Dersom det da også oppdages ytterligere skader på nabobebyggelsen i kvartalene, skal det lages nye uavhengige tilstandsrapporter av bygningene med fokus på oppståtte skader og setninger.»

Larvik 05.07.2017

På vegne av Prinsekvartalet Borettslag og Sameie

Jos Baay